Document ID: 32014R0131

PROVEDBENA UREDBA KOMISIJE (EU) br. 131/2014
оd 11. veljače 2014.
o izmjeni Provedbene Uredbe (EU) br. 601/2013 o izdavanju odobrenja za kobaltov(II) acetat tetrahidrat, kobaltov(II) karbonat, kobaltov(II) karbonat hidroksid (2:3) monohidrat, kobaltov(II) sulfat heptahidrat i obloženi granulirani kobaltov(II) karbonat hidroksid (2:3) monohidrat kao dodatke hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
budući da:
(1)
Provedbenom uredbom Komisije (EU) br. 601/2013 (2) odobrena je upotreba kobaltova(II) acetat tetrahidrata, kobaltova(II) karbonata, kobaltova(II) karbonat hidroksid (2:3) monohidrata, kobaltova(II) sulfat heptahidrata i obložena granuliranog kobaltova(II) karbonat hidroksid (2:3) monohidrata kao dodataka hrani za životinje koji pripadaju kategoriji „nutritivni dodaci” i funkcionalnoj skupini „mješavine elemenata u tragovima”.
(2)
Kako bi se pojasnilo utvrđivanje dodatka kobaltova(II) karbonata, s popisa aktivnih tvari trebalo bi izbrisati kemijsku formulu kobaltova hidroksida.
(3)
Radi veće jasnoće i kako bi se izbjegla mogućnost zabune s identifikacijskim brojevima spojeva selena koji su odobreni kao dodaci hrani za životinje, primjereno je tehnički izmijeniti identifikacijske brojeve za spojeve kobalta.
(4)
Europska agencija za sigurnost hrane (dalje u tekstu: „Agencija”) u svojem je mišljenju od 12. lipnja 2012. (3), (4) i 22. svibnja 2012. (5) zaključila da je potrebno predvidjeti specifične mjere za zaštitu korisnika. Dotični zahtjev da se mješavine s velikim potencijalom za stvaranje prašine moraju stavljati na tržište u peletiranom obliku može se proširiti na druge oblike koji nisu u obliku praška ne povećavajući pritom rizik za korisnike.
(5)
Podnositelj zahtjeva za obloženi granulirani kobaltov(II) karbonat hidroksid (2:3) monohidrat dostavio je podatke kojima dokazuje da je obložena tvar kobaltov(II) karbonat, a ne kobaltov(II) karbonat hidroksid (2:3) monohidrat. Nakon provjere u dokumentaciji zahtjeva koja je bila temelj za spomenuto mišljenje Agencije (6) čini se da je potrebno u skladu s time promijeniti uvjete odobrenja za taj proizvod.
(6)
Kao rezultat izdavanja novog odobrenja Provedbenom uredbom (EU) br. 601/2013, odredbe Uredbe Komisije (EZ) br. 1334/2003 (7) koje se odnose na kobaltni acetat tetrahidrat, bazični kobaltov karbonat monohidrat i kobaltov sulfat heptahidrat zastarjele su i trebalo bi ih izbrisati.
(7)
Zbog tih izmjena trebalo bi produžiti prijelazno razdoblje iz Provedbene uredbe (EU) br. 601/2013 kako bi se zainteresiranim stranama omogućilo da se pripreme za ispunjavanje zahtjeva koji proizlaze iz izmjena. Što se tiče hrane za životinje namijenjene kućnim ljubimcima, na tržištu se nalazi golem broj raznih proizvoda s posebnim sustavom označavanja. Stoga je primjereno produžiti takvo prijelazno razdoblje kako bi se dotičnim subjektima u poslovanju s hranom za životinje omogućio nesmetan prijelaz.
(8)
Provedbenu uredbu (EU) br. 601/2013 trebalo bi na odgovarajući način izmijeniti.
(9)
Osim toga, trebalo bi odrediti prijelazno razdoblje za subjekte koji su primjenjivali odredbe Provedbene uredbe (EU) br. 601/2013.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Izmjena Provedbene uredbe (EU) br. 601/2013
Provedbena uredba (EU) br. 601/2013 mijenja se kako slijedi:
1.
Dodaje se sljedeći članak 1.a:
„Članak 1.a
Izmjena Uredbe Komisije (EZ) br. 1334/2003 (8)
U Prilogu Uredbi (EZ) br. 1334/2003 brišu se unosi ‚kobaltni acetat, tetrahidrat’, ‚bazični kobaltov karbonat, monohidrat’ i ‚kobaltov sulfat, heptahidrat’ koji se odnose na element E3 Kobalt-Co.
2.
Članak 2. zamjenjuje se sljedećim:
„Članak 2.
Prijelazne mjere
Tvari navedene u Prilogu koje su odobrene Direktivom 70/524/EEZ i hrana za životinje koja ih sadržava, a koji su proizvedeni i označeni prije 4. rujna 2014., u skladu s pravilima primjenjivima prije 15. srpnja 2013. mogu se nastaviti stavljati na tržište i upotrebljavati dok se ne potroše postojeće zalihe. Što se tiče hrane za životinje namijenjene kućnim ljubimcima, razdoblje za proizvodnju i označivanje navedeno u prvoj rečenici završava se datumom 4. ožujka 2016.”
3.
Prilog se zamjenjuje tekstom iz Priloga ovoj Uredbi.
Članak 2.
Prijelazne mjere
Tvari navedene u Prilogu koje su odobrene Provedbenom uredbom (EU) br. 601/2013 i hrana za životinje koja ih sadržava, a koji su proizvedeni i označeni prije 4. rujna 2014., u skladu s pravilima primjenjivima prije 4. ožujka 2014. mogu se nastaviti stavljati na tržište i upotrebljavati dok se ne potroše postojeće zalihe. Što se tiče hrane za životinje namijenjene kućnim ljubimcima, razdoblje za proizvodnju i označivanje navedeno u prvoj rečenici završava se datumom 4. ožujka 2016.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. veljače 2014.

Labels: 0
3
17
6